               COMISIA EUROPEANĂ
            Bruxelles, 7.8.2015
            COM(2015) 398 final
            2015/0174(NLE)
            Propunere de
            DECIZIE A CONSILIULUI
            de aprobare a încheierii de către Comisie, în numele Comunității Europene a Energiei Atomice, a Acordului de continuare a activității Centrului Internațional pentru Știință și Tehnologie dintre Uniunea Europeană și EURATOM, acționând ca o singură parte, și Georgia, Japonia, Regatul Norvegiei, Republica Kârgâzstan, Republica Armenia, Republica Kazahstan, Republica Coreea, Republica Tadjikistan și Statele Unite ale Americii

               EXPUNERE DE MOTIVE

               1.CONTEXTUL PROPUNERII

               Motivele și obiectivele propunerii

               Obiectivul global al politicii de neproliferare este de a preveni, a detecta și a reacționa la activitățile de proliferare a armelor de distrugere în masă (ADM). Pentru a face față provocărilor legate de proliferare au fost instituite convenții multilaterale și mecanisme de verificare, cadre legislative bilaterale și naționale, garanții, sancțiuni, controlul exporturilor, planuri de cooperare pentru reducerea amenințărilor și planuri de răspuns la situații de urgență.

               Un alt element al acestei politici îl constituie un set de măsuri privind know-how-ul în materie de ADM și materialele și tehnologiile cu risc ridicat, care pot fi utilizate în mod neadecvat și neautorizat și pot produce, în consecință, efecte extrem de grave.

               În acest context a fost înființat în 1994, după prăbușirea Uniunii Sovietice, Centrul Internațional pentru Știință și Tehnologie (CIST). Acesta a fost finanțat în colaborare cu alte părți (SUA, Canada, Japonia) printr-un acord multilateral internațional pentru neproliferarea competențelor științifice și tehnice legate de armele de distrugere în masă (ADM). De-a lungul timpului, la acord au aderat și alte părți, respectiv Armenia, Belarus, Georgia, Kazahstan, Kârgâzstan, Republica Coreea, Norvegia, Federația Rusă și Tadjikistan.

               Activitatea CIST se situează la intersecția dintre cercetarea științifică și neproliferare; au fost finanțate aproape 3000 de proiecte cu o valoare totală de peste 550 milioane EUR. Contribuția UE se ridică la aproximativ 270 milioane EUR. În ultimii ani, conceptul și activitatea CIST ca centru pentru știință au evoluat pentru a ține seama de schimbările din domeniul proliferării, de rezultatele analizelor amenințării și de evoluția nevoilor părților. Centrul s-a concentrat din ce în ce mai mult pe susținerea proiectelor care vizează atenuarea principalelor riscuri chimice, biologice, radiologice și nucleare, fără a pune neapărat accentul pe reorientarea oamenilor de știință, ci pe promovarea biosiguranței și a biosecurității, pe modernizarea fizică a laboratoarelor și pe stimularea activităților de colaborare în rețea ale comunităților științifice relevante.

               După ce Federația Rusă și-a anunțat, în 2010, retragerea, care a devenit efectivă la 15 iulie 2015, părțile au convenit că trebuie instituit un nou acord, pentru ca Centrul să-și poată îndeplini mandatul în mod eficace în noile circumstanțe.

               La 21 octombrie 2013, Consiliul a autorizat Comisia să deschidă negocieri, în numele Uniunii Europene și al Euratom (acționând ca o singură parte), pentru negocierea unui acord de continuare a activității Centrului Internațional pentru Știință și Tehnologie („acordul”) între Uniunea Europeană și EURATOM, acționând ca o singură parte, și Georgia, Japonia, Regatul Norvegiei, Republica Kârgâzstan, Republica Armenia, Republica Kazahstan, Republica Coreea, Republica Tadjikistan și Statele Unite ale Americii și a emis directivele de negociere corespunzătoare (documentul 14137/13 R – UE).

               Obiectivele stabilite în directivele de negociere au fost îndeplinite în totalitate și în cursul negocierilor s-a ținut seama de observațiile primite de la statele membre. Proiectul de acord de continuare a activității a fost prezentat Grupului de lucru pentru neproliferare al Consiliului (CONOP) la 24 februarie 2014 și Grupului de lucru pentru chestiuni atomice la 5 februarie 2014.

               Ulterior, Comisia Europeană a procedat la parafarea proiectului de acord de continuare a activității. În iunie 2014, acordul a fost parafat de toate părțile, cu excepția Kazahstanului, Norvegiei și Tadjikistanului. La momentul respectiv, era de așteptat ca parafarea să fie finalizată în cel mai scurt timp posibil.

               Prin urmare, Comisia a elaborat prezenta propunere de decizie a Consiliului, care autorizează încheierea acordului în numele EURATOM.

               Parafarea acordului de către Kazahstan a durat mai mult decât s-a preconizat. Inițial, Kazahstan a solicitat o perioadă de timp suplimentară pentru finalizarea procedurilor interne de aprobare a parafării acordului. Ulterior, au fost ridicate unele obiecții legate de traducerea proiectului de acord în limba rusă. În cursul procedurii interne și după restructurarea guvernului în august 2014, Kazahstan a ridicat și o obiecție juridică de ordin tehnic, legată de referința la Convenția de la Viena care figurează în acord. În această perioadă, s-a retras și Belarus din acordul privind CIST, astfel încât a fost necesar să se elimine referința la Belarus din noul acord de continuare a activității. Pentru a răspunde tuturor acestor solicitări, s-a convenit să se elaboreze o nouă versiune a acordului. Această nouă versiune nu conține modificări substanțiale față de cea precedentă și este pe deplin conformă cu directivele de negociere emise de Consiliu. Aspectele lingvistice au fost rezolvate, referința la Belarus a fost eliminată și referința la Convenția de la Viena a fost înlocuită cu textul relevant din convenție, soluție care a fost acceptabilă pentru partea kazahă. După efectuarea acestor modificări, o nouă versiune a acordului de continuare a fost parafată de toate părțile la 22 iunie 2015, la Astana.

               Prezenta propunere reprezintă următoarea etapă a procesului de semnare a Acordului de continuare a activității Centrului Internațional pentru Știință și Tehnologie („acordul”). Se propun două proceduri paralele, una pentru încheierea acordului în temeiul Tratatului EURATOM și alta pentru semnarea acordului pe baza temeiului juridic oferit de TUE/TFUE.

               Coerența cu dispozițiile existente în domeniul de politică

               După cum se menționează în Documentul de strategie tematic 2014-2020 pentru Instrumentul care contribuie la stabilitate și pace, din cauza răspândirii cunoștințelor cu dublă utilizare, este necesar ca sprijinul să nu se mai concentreze pe „reorientarea oamenilor de știință”, ci pe dezvoltarea conceptului de „implicare a oamenilor de știință”. De atunci, abordarea UE a fost adaptată în consecință, ținând seama și de apariția unor noi informații și instrumente de comunicare, care permit proliferatorilor potențiali să acceseze mai ușor cunoștințele sensibile și know-how-ul.

               Pe parcursul anilor „dimensiunea umană” a devenit din ce în ce mai importantă în cadrul politicii globale de securitate și s-a concentrat nu numai pe activități de redirecționare, ci și pe necesitatea de a împiedica răspândirea cunoștințelor și a competențelor cu dublă utilizare la nivel mondial. Relevanța acestor aspecte a crescut după atentatele din 11 septembrie, conducând, în cele din urmă, la adoptarea Rezoluției 1540 din 2004 a Consiliului de Securitate al ONU. Aceste evoluții au fost discutate și în cadrul Programului de parteneriat global al G8. În 2009, un grup de lucru al G8 aprobat de participanții la reuniunea la nivel înalt a adoptat un set de recomandări privind o abordare coordonată în domeniul proliferării la scară mondială a cunoștințelor legate de armele de distrugere în masă și al implicării oamenilor de știință. Grupul de lucru a identificat proliferarea competențelor legate de ADM sau a cunoștințelor sensibile în domeniul CBRN ca fiind un motiv serios de îngrijorare. Recomandările s-au referit la învățămintele desprinse din activitatea CIST, și anume conceperea de proiecte adecvate în afara țărilor G8 ca modalitate de a contribui la eforturile mondiale în domeniul neproliferării. Declarația G8 de la Deauville a prelungit Programul de parteneriat global dincolo de anul 2012, identificând implicarea oamenilor de știință ca fiind domeniul către care trebuie orientate eforturile.

               Diversele recomandări au fost luate în considerare în cursul negocierilor pentru noul acord de continuare a activității CIST. Conținutul acestuia corespunde obiectivelor Rezoluției 1540 a Consiliului de Securitate al ONU.

               Coerența cu alte politici ale Uniunii

               Noul acord de continuare a activității este conform cu Strategia de securitate a UE din 2003 și cu revizuirea acesteia din 2008, precum și cu Concluziile Consiliului din 2013 privind asigurarea urmăririi permanente a unei politici eficace a UE privind noile provocări reprezentate de proliferarea armelor de distrugere în masă și a vectorilor acestora. În Concluzii se solicită întărirea în continuare a protecției împotriva transferurilor de tehnologie sensibilă și know-how, inclusiv de produse cu dublă utilizare.

               Noul acord este, de asemenea, compatibil cu programul Orizont 2020, în special cu programul de lucru „Societăți sigure” care promovează cercetarea aplicată în materie de securitate în diferite domenii sensibile, precum și cu conținutul programelor de cercetare relevante ale Euratom.

               Finanțarea CIST se încadrează în noul Instrument care contribuie la stabilitate și pace (IcSP), în special la articolul 5.2. IcSP are o serie de dispoziții care asigură evitarea suprapunerii activităților și a dublei finanțări. Comisia are obligația juridică de a se asigura că măsurile adoptate sunt compatibile cu măsurile de asistență ale Uniunii și cele de la nivel național, pentru a evita suprapunerea activităților și dubla finanțare.

               2.TEMEI JURIDIC, SUBSIDIARITATE și PROPORȚIONALITATE

               Temei juridic

               Temeiul juridic pentru prezenta propunere a fost decis după schimbul de opinii cu privire la propunerea de directive de negociere, care a avut loc în grupurile de lucru relevante ale Consiliului (CONOP, Grupul de lucru pentru chestiuni atomice) și în COREPER.

               Prezenta propunere se bazează pe articolul 101 din Tratatul EURATOM.

               Se lansează o procedură paralelă pe baza articolelor 29 și 37 din TUE și a articolului 218 din TFUE.

               Subsidiaritate (pentru competență neexclusivă)

               Statele membre au invitat Uniunea Europeană să fie parte la acord, ca urmare a capacității sale de a mobiliza competențele din întreaga Uniune, precum și a îndelungatei sale experiențe, din 1992, în acest domeniu. Statele membre au fost de acord că UE are, mai mult decât orice alt stat membru, capacitatea de a asigura o mai bună coordonare a părților interesate, inclusiv colaborarea acestora, în special a oamenilor de știință, în rețea. Unele dintre riscurile implicate nu cunosc granițe (de exemplu, epidemiile sau contrabanda cu materiale periculoase), astfel încât trebuie administrate la scară regională sau mondială.

               3.REZULTATELE EVALUĂRILOR EX-POST ȘI ALE CONSULTĂRILOR CU PĂRȚILE INTERESATE, OBȚINEREA ȘI UTILIZAREA AVIZULUI EXPERȚILOR

               Evaluările ex-post/verificarea adecvării legislației existente

               A fost preferat în continuare un acord internațional, deoarece acesta oferă securitate juridică maximă pentru Uniunea Europeană, inclusiv proceduri de finanțare bazate pe standarde internaționale care garantează protecția intereselor financiare ale fondurilor Uniunii Europene.

               În plus, se obțin o serie de privilegii pe care numai un nou acord internațional le poate oferi, cum ar fi imunitățile și privilegiile personalului UE care lucrează la Secretariat, în Kazahstan. De asemenea, se garantează accesul la institute pentru monitorizarea punerii în aplicare a activităților finanțate de UE, precum și un număr de privilegii care permit furnizarea de asistență fără taxe, cum ar fi TVA sau alte taxe.

               Consultările cu părțile interesate

               În 2014, Comitetul științific consultativ al CIST a inițiat o serie de reuniuni cu reprezentanți ai comunităților științifice din Uniunea Europeană, Japonia, SUA și alte țări care sunt în prezent membre CIST. Au fost identificate o serie de priorități pentru sprijinul viitor în sectoarele securității nucleare, biologice și chimice, dar și priorități în domeniul schimbărilor climatice și noi oportunități de colaborare științifică în rețea.

               În februarie 2015, Comisia Europeană a organizat o reuniune în cursul căreia s-au purtat discuții aprofundate cu o echipă de experți din toate țările partenere, inclusiv din UE. Setul de priorități a fost definit cu mai multă precizie și s-au primit recomandări cu privire la mecanismele de finanțare și la modalitățile de lucru, în special pentru dezvoltarea abordării privind colaborarea în rețea.

               Obținerea și utilizarea avizului experților

               Poziția UE a fost definită pe baza recomandărilor formulate de experții științifici ai Comisiei Europene, precum și de SEAE. Au oferit consultanță și un număr de experți de nivel înalt din UE care activează în acest domeniu, în special cei care sunt membri din partea UE în Comitetul științific consultativ al CIST.

               În plus, au fost finanțate o serie de studii ale experților, care evaluează riscurile și amenințările din acest domeniu existente în Caucaz și în Asia Centrală. Rezultatele au fost discutate în cadrul unui grup de lucru privind implicarea oamenilor de știință, prezidat de Comisie, ale cărui recomandări au fost urmate.

               4.EXPLICAREA DETALIATĂ A DISPOZIȚIILOR SPECIFICE ALE PROPUNERII

               Obiectivele CIST sunt pe deplin conforme cu directivele de negociere emise de Consiliu.

               Centrul are următoarele obiectivele principale, prevăzute la articolul 2 din acordul de continuare a activității :

               (i)
                     să stimuleze îmbunătățirea mecanismelor internaționale de prevenire a proliferării ADM și a vectorilor acestora, precum și a tehnologiilor, materialelor și competențelor esențiale, legate direct de dezvoltarea, producerea, utilizarea ori perfecționarea ADM sau a vectorilor acestora (inclusiv a tehnologiilor, materialelor și competențelor cu dublă utilizare);

               (ii)
                     să ofere oamenilor de știință și inginerilor care dețin cunoștințe și abilități aplicabile la ADM și la vectorii acestora, inclusiv cunoștințe și abilități cu dublă utilizare, oportunități de formare și locuri de muncă alternative, în care cunoștințele și abilitățile lor să poată fi utilizate în activități pașnice;

               (iii)
                     să promoveze o cultură a securității în ceea ce privește manipularea și utilizarea materialelor, a echipamentelor și a tehnologiei care pot fi utilizate pentru proiectarea, dezvoltarea, producerea ori utilizarea ADM sau a vectorilor acestora; și

               (iv)
                     să contribuie prin activitățile sale: la dezvoltarea parteneriatului științific internațional, întărirea securității mondiale și încurajarea creșterii economice prin inovare; la cercetarea fundamentală și cea aplicată și la dezvoltarea și comercializarea tehnologiei, printre altele, în domeniul mediului, al energiei, al sănătății și al siguranței și securității nucleare, chimice și biologice și la promovarea unei mai mari integrări în comunitatea științifică internațională a oamenilor de știință specializați în tehnologii, materiale și competențe aplicabile la ADM.

               În conformitate cu directivele de negociere, articolul 10 din acord prevede că toate activitățile vor beneficia de scutire de taxe și de alte privilegii fiscale în țările beneficiare.

               Părțile finanțatoare vor avea acces deplin pentru a monitoriza, audita, evalua și inspecta proiectele finanțate de UE, inclusiv pentru a inspecta instalațiile care beneficiază de finanțare, după cum prevede articolul 8 din acord.

               Articolul 12 din acord stabilește imunitățile și privilegiile personalului CIST, inclusiv ale personalului care lucrează în numele Uniunii Europene. Textul articolului 12 din acord este pe deplin conform cu dispozițiile Convenției de la Viena din 18 aprilie 1961 cu privire la relațiile diplomatice.

               Nu a fost posibilă introducerea unei referințe directe la Convenția de la Viena, din cauza unor obiecții de natură juridică formulate de Kazahstan. În consecință, în cursul negocierilor, această referință a fost înlocuită cu textul exact al dispozițiilor relevante din Convenția de la Viena.

               2015/0174 (NLE)

               Propunere de

               DECIZIE A CONSILIULUI

               de aprobare a încheierii de către Comisie, în numele Comunității Europene a Energiei Atomice, a Acordului de continuare a activității Centrului Internațional pentru Știință și Tehnologie dintre Uniunea Europeană și EURATOM, acționând ca o singură parte, și Georgia, Japonia, Regatul Norvegiei, Republica Kârgâzstan, Republica Armenia, Republica Kazahstan, Republica Coreea, Republica Tadjikistan și Statele Unite ale Americii

               CONSILIUL UNIUNII EUROPENE,

               având în vedere Tratatul de instituire a Comunității Europene a Energiei Atomice, în special articolul 4 și articolul 101 al doilea paragraf,

               având în vedere propunerea Comisiei Europene,

               întrucât:

               (1)La 21 octombrie 2013 Consiliul a autorizat Comisia să deschidă negocieri pentru instituirea unui Acord de continuare a activității Centrului Internațional pentru Știință și Tehnologie între Uniunea Europeană și EURATOM, acționând ca o singură parte, și Georgia, Japonia, Regatul Norvegiei, Republica Kârgâzstan, Republica Armenia, Republica Kazahstan, Republica Coreea, Republica Tadjikistan și Statele Unite ale Americii
                  1
               .

               (2)Aceste negocieri au fost finalizate cu succes.

               (3)Semnarea acordului, sub rezerva încheierii sale la o dată ulterioară, face obiectul unei proceduri separate în ceea ce privește chestiunile care intră sub incidența Tratatului privind Uniunea Europeană și a Tratatului privind funcționarea Uniunii Europene.

               (4)Trebuie aprobată încheierea acordului de către Comisie, care acționează în numele Comunității Europene a Energiei Atomice,

               ADOPTĂ PREZENTA DECIZIE:

               Articol unic

               Se aprobă încheierea de către Comisie, în numele Comunității Europene a Energiei Atomice, a Acordului de continuare a activității Centrului Internațional pentru Știință și Tehnologie dintre Uniunea Europeană și EURATOM, acționând ca o singură parte, și Georgia, Japonia, Regatul Norvegiei, Republica Kârgâzstan, Republica Armenia, Republica Kazahstan, Republica Coreea, Republica Tadjikistan și Statele Unite ale Americii („acordul”).

               Textul acordului care trebuie semnat este atașat la prezenta decizie.

               Adoptată la Bruxelles,

                     Pentru Consiliu,

                     Președintele

                     (1)
                  Documentul 14137/13 R-UE adoptat la 21.10.2013

    ---documentbreak---

               COMISIA EUROPEANĂ
            Bruxelles, 7.8.2015
            COM(2015) 398 final
            ANEXĂ
            la
            DECIZIA CONSILIULUI
            de aprobare a încheierii de către Comisie a Acordului de continuare a activității Centrului Internațional pentru Știință și Tehnologie dintreUniunea Europeană și EURATOM, acționând ca o singură parte, și Georgia, Japonia, Regatul Norvegiei, Republica Kârgâzstan, Republica Armenia, Republica Kazahstan, Republica Coreea, Republica Tadjikistan și Statele Unite ale Americii

               ANEXĂ

               la

               DECIZIA CONSILIULUI

               de aprobare a încheierii de către Comisie a Acordului de continuare a activității
                  Centrului Internațional pentru Știință și Tehnologie dintre
                  Uniunea Europeană și EURATOM, acționând ca o singură parte, și Georgia, Japonia, Regatul Norvegiei, Republica Kârgâzstan, Republica Armenia, Republica Kazahstan, Republica Coreea, Republica Tadjikistan și Statele Unite ale Americii

               ACORD DE CONTINUARE A ACTIVITĂȚII

               CENTRULUI INTERNAȚIONAL PENTRU ȘTIINȚĂ ȘI TEHNOLOGIE

               PĂRȚILE LA PREZENTUL ACORD,

               PREOCUPATE de amenințarea la nivel mondial pe care o reprezintă proliferarea armelor nucleare, radiologice, chimice și biologice (denumite în continuare „arme de distrugere în masă” sau „ADM”) și utilizarea materialelor nucleare, radiologice, chimice și biologice ca arme;

               REAFIRMÂND necesitatea de a preveni proliferarea tehnologiilor, a materialelor și a competențelor din domeniul ADM, precum și a vectorilor acestora;

               REAMINTIND Rezoluția 1540 a Consiliului de Securitate al Organizației Națiunilor Unite, care a decis că toate statele au obligația de a se abține de la acordarea oricărei forme de sprijin pentru actorii non-statali care încearcă să dezvolte, să achiziționeze, să fabrice, să dețină, să transporte, să transfere sau să utilizeze arme nucleare, chimice sau biologice și vectori ai acestora;

               RECUNOSCÂND că eforturile de colaborare multilaterală între state sunt un mijloc eficace de prevenire a acestei proliferări și recunoscând, de asemenea, rolul important al cercetării științifice și al dezvoltării tehnologice ca elemente esențiale ale răspunsului la actualele provocări legate de proliferare;

               ȚINÂND SEAMA DE dispozițiile Acordului de înființare a Centrului Internațional pentru Știință și Tehnologie (denumit în continuare „CIST” sau „Centrul”), semnat la Moscova, la 27 noiembrie 1992 (denumit în continuare „Acordul din 1992”) și ale Protocolului privind aplicarea provizorie a Acordului de înființare a Centrului Internațional pentru Știință și Tehnologie, semnat la Moscova, la 27 decembrie 1993 (denumit în continuare „Protocolul privind aplicarea provizorie”);

               RECUNOSCÂND necesitatea ca CIST să reducă la minimum stimulentele de implicare în activități care ar putea conduce la proliferarea ADM sau a materialelor conexe, prin susținerea și colaborarea la activitățile de cercetare și dezvoltare în scopuri pașnice desfășurate de oamenii de știință și de inginerii din statele care dispun de tehnologiile, competențele și materialele conexe aplicabile la ADM și recunoscând, de asemenea, contribuțiile anterioare ale CIST la prevenirea proliferării ADM și la promovarea cooperării științifice dintre state;

               CONȘTIENTE că pentru succesul CIST este necesar un sprijin puternic din partea guvernelor, a Uniunii Europene și a Comunității Europene a Energiei Atomice (denumită în continuare „EURATOM”), a organizațiilor neguvernamentale, a fundațiilor, a instituțiilor academice și științifice și a altor organizații interguvernamentale și din sectorul privat;

               DORIND ca CIST să-și continue activitatea reflectând recentele schimbări intervenite în rândul membrilor săi;

               DORIND, de asemenea, să adapteze CIST la condiții care au evoluat de la momentul înființării sale, astfel încât activitățile acestuia să ofere oamenilor de știință și inginerilor participanți, inclusiv celor care dețin cunoștințe și abilități aplicabile la ADM sau la vectorii acestora (inclusiv cunoștințe și abilități cu dublă utilizare), impulsul și sprijinul necesar pentru dezvoltarea parteneriatului științific internațional, întărirea securității mondiale și încurajarea creșterii economice prin inovare; și

               HOTĂRÂND, în vederea realizării într-un mod mai eficace a obiectivelor CIST prin cooperare științifică, continuarea activității CIST prin încheierea prezentului acord, bazat pe Acordul din 1992 cu revizuirile ulterioare, și înlocuirea Protocolului privind aplicarea provizorie,

               CONVIN DUPĂ CUM URMEAZĂ:

               ARTICOLUL 1

               (A)CIST, înființat prin Acordul din 1992 ca organizație interguvernamentală, continuă să funcționeze în conformitate cu dispozițiile prezentului acord. Fiecare parte facilitează, pe teritoriul său, activitățile Centrului. În vederea realizării obiectivelor sale, Centrul dispune, în conformitate cu legislația și reglementările părților, de capacitatea juridică de a contracta, dobândi și înstrăina bunuri imobile și mobile, precum și de capacitatea de a sta în judecată.

               (B)În sensul prezentului acord, se definesc următorii termeni:

               (i)„părți” înseamnă, după intrarea în vigoare a prezentului acord, semnatarii prezentului acord care au transmis o notificare în temeiul articolului 17 alineatul (C) din prezentul acord și toate statele care au aderat la prezentul acord în temeiul articolului 13 alineatul (B) din prezentul acord;

               (ii)„personalul Centrului” înseamnă persoanele fizice care sunt angajate de Centru ori lucrează pe bază de contract cu Centrul sau sunt repartizate Centrului sau îndeplinesc responsabilități temporare în cadrul Centrului, astfel cum au convenit Centrul și una sau mai multe părți;

               (iii)„membrii familiei” înseamnă soțul/soția, copiii cu vârsta sub 21 de ani, necăsătoriți, aflați în întreținere, copiii cu vârsta sub 23 de ani, necăsătoriți, aflați în întreținere și care urmează ca, studenți la zi, cursurile unei instituții de învățământ post-secundar, precum și copiii necăsătoriți care suferă de dizabilități fizice sau mentale;

               (iv)„activități” ale Centrului înseamnă proiecte și alte acțiuni desfășurate sub auspiciile Centrului în conformitate cu articolul 2 din prezentul acord;

               (v)„proiect” al Centrului înseamnă o activitate colaborativă cu durată stabilită, desfășurată oriunde în lume, care poate include granturi și/sau echipamente și este supusă aprobării, astfel cum prevede articolul 6 din prezentul acord;

               (vi)„consens” al Consiliului de administrație înseamnă, atât timp cât cvorumul este întrunit, acordul tuturor părților din Consiliul de administrație care participă și votează la reuniunea în care se ia o decizie, cu excepția cazului în care se prevede altfel în prezentul acord. Statutul CIST, prevăzut la articolul 4 din prezentul acord, definește cvorumul și formele admisibile de participare a părților la reuniuni;

                (vii)„stat gazdă” înseamnă o parte care a fost desemnată ca stat gazdă în conformitate cu articolul 9 alineatul (A) din prezentul acord;

               (viii)„tehnologie, materiale și competențe cu dublă utilizare” înseamnă tehnologie, materiale și competențe care au atât aplicații comerciale, cât și aplicații în domeniul proliferării, precum cele legate de dezvoltarea, producerea, utilizarea ori perfecționarea ADM sau a vectorilor acestora;

               (ix)„cunoștințe și abilități cu dublă utilizare” înseamnă cunoștințe și abilități aplicabile la utilizarea tehnologiei, a materialelor și a competențelor cu dublă utilizare pentru dezvoltarea, producerea, utilizarea ori perfecționarea ADM sau a vectorilor acestora; și

               (x)„materiale conexe” înseamnă materiale, echipamente și tehnologii care intră sub incidența tratatelor și a înțelegerilor multilaterale relevante sau sunt incluse pe listele naționale de control și care pot fi utilizate pentru proiectarea, dezvoltarea, producerea ori utilizarea ADM sau a vectorilor acestora.

               ARTICOLUL 2

               (A)Centrul concepe, aprobă, finanțează și monitorizează activități întreprinse în scopuri pașnice, care se desfășoară în instituțiile și instalațiile situate pe teritoriile părților. Proiectele pot fi derulate și în state care nu sunt părți la prezentul acord, dar dispun de tehnologiile, competențele și materialele conexe aplicabile la ADM, dacă statele respective au solicitat astfel de proiecte prin notificare scrisă adresată Consiliului de administrație, iar acesta a aprobat în unanimitate derularea proiectelor respective. Fără a aduce atingere celor de mai sus, se poate permite cetățenilor din statele care nu sunt părți să participe la activitățile desfășurate de CIST în statele care sunt părți la prezentul acord.

               (B)Centrul are următoarele obiective:

               (i)să stimuleze îmbunătățirea mecanismelor internaționale de prevenire a proliferării AMD și a vectorilor acestora, precum și a tehnologiilor, materialelor și competențelor esențiale, legate direct de dezvoltarea, producerea, utilizarea ori perfecționarea AMD sau a vectorilor acestora (inclusiv a tehnologiilor, materialelor și competențelor cu dublă utilizare);

               (ii)să ofere oamenilor de știință și inginerilor care dețin cunoștințe și abilități aplicabile la ADM și la vectorii acestora, inclusiv cunoștințe și abilități cu dublă utilizare, oportunități de formare și locuri de muncă alternative, în care cunoștințele și abilitățile lor să poată fi utilizate în activități pașnice;

               (iii)să promoveze o cultură a securității în ceea ce privește manipularea și utilizarea materialelor, a echipamentelor și a tehnologiei care pot fi utilizate pentru proiectarea, dezvoltarea, producerea ori utilizarea AMD sau a vectorilor acestora; și

               (iv)să contribuie prin activitățile sale: la dezvoltarea parteneriatului științific internațional, întărirea securității mondiale și încurajarea creșterii economice prin inovare; la cercetarea fundamentală și cea aplicată și la dezvoltarea și comercializarea tehnologiei, printre altele, în domeniul mediului, al energiei, al sănătății și al siguranței și securității nucleare, chimice și biologice și la promovarea unei mai mari integrări în comunitatea științifică internațională a oamenilor de știință specializați în tehnologii, materiale și competențe aplicabile la ADM.

               ARTICOLUL 3

               Pentru a-și atinge obiectivele, Centrul este autorizat:

               (i)să promoveze și să sprijine, prin fonduri sau în alt mod, activitățile prevăzute la articolul 2 din prezentul acord;

               (ii)să monitorizeze și să auditeze aceste activități în conformitate cu articolul 8 din prezentul acord;

               (iii)să stabilească forme adecvate de cooperare cu guvernele, Uniunea Europeană și EURATOM, organizațiile interguvernamentale, organizațiile neguvernamentale, organizațiile din sectorul privat, fundațiile, instituțiile academice și științifice, să primească fonduri sau donații din partea acestora și să instituie programele aferente;

               (iv)să înființeze sucursale sau birouri de informare, după caz, în statele interesate care sunt părți sau pe teritoriul unui stat care nu este parte, dacă Consiliul de administrație aprobă în unanimitate înființarea unei astfel de entități pe teritoriul statului respectiv care nu este parte; și

               (v)să se angajeze în alte activități care intră sub incidența prezentului acord, dacă acest lucru este aprobat prin consens de Consiliul de administrație.

               ARTICOLUL 4

               (A)Centrul are un Consiliu de administrație și un Secretariat compus dintr-un director executiv (care îndeplinește funcția de director general) și unul sau mai mulți directori executivi adjuncți, precum și alți membri ai personalului, în conformitate cu statutul Centrului.

               (B)Consiliul de administrație are următoarele responsabilități:

               (i)
                     stabilește politica Centrului și regulamentul de procedură al acestuia;

               (ii)
                     oferă Secretariatului orientări și îndrumări generale;

               (iii)
                     aprobă bugetul operațional al Centrului;

               (iv)
                     asigură gestionarea finanțelor și a altor sectoare legate de funcționarea Centrului, inclusiv aprobarea procedurilor de elaborare a bugetului, de ținere a conturilor și de auditare a acestora;

               (v)
                     formulează criterii generale și priorități pentru aprobarea activităților;

               (vi)
                     aprobă proiectele în conformitate cu articolul 6 din prezentul acord;

               (vii)
                     adoptă statutul și alte dispoziții de punere în aplicare, după caz; și

               (viii)
                     îndeplinește alte funcții care îi sunt atribuite prin prezentul acord sau care sunt necesare pentru punerea în aplicare a acestuia.

               (C)Deciziile Consiliului de administrație se adoptă prin consens.

               (D)Fiecare parte dispune de un singur vot în Consiliul de administrație și numește cel mult doi reprezentanți.

               (E)Părțile pot înființa un Comitet Științific Consultativ compus din reprezentanți pe care îi desemnează, care să ofere Consiliului consultanță științifică și alte tipuri de consultanță profesională necesară, să recomande Consiliului domeniile de cercetare în scopuri pașnice care trebuie încurajate și să furnizeze orice alt tip de consultanță solicitată de Consiliu.

               (F)Consiliul de administrație adoptă un statut pentru punerea în aplicare a prezentului acord. Statutul stabilește:

               (i)structura Secretariatului, inclusiv sarcinile și responsabilitățile directorului executiv, ale directorilor executivi adjuncți și ale altor membri cu atribuții-cheie ai personalului;

               (ii)procesul de selecție, dezvoltare, aprobare, finanțare, desfășurare și monitorizare a activităților;

               (iii)procedurile de elaborare a bugetului Centrului, de ținere a conturilor și de auditare a acestora;

               (iv)orientări adecvate privind drepturile de proprietate intelectuală care rezultă din proiectele Centrului și privind diseminarea rezultatelor proiectelor;

               (v)procedurile care reglementează participarea guvernelor, a Uniunii Europene și a EURATOM, a organizațiilor interguvernamentale și a organizațiilor neguvernamentale la activitățile Centrului,

               (vi)politicile de personal; și

               alte dispoziții necesare pentru punerea în aplicare a prezentului acord.

               ARTICOLUL 5

               Organizațiile interguvernamentale și neguvernamentale sau statele care nu sunt părți pot fi invitate de Consiliul de administrație să participe la deliberările sale în calitate de observatori fără drept de vot.

               ARTICOLUL 6

               Fiecare propunere de proiect supusă aprobării Consiliului de administrație trebuie să fie însoțită de acordul scris al statului sau al statelor în care urmează să se desfășoare activitatea. Pe lângă acordul prealabil al statului sau statelor respective, pentru aprobarea proiectelor este necesar consensul Consiliului de administrație.

               ARTICOLUL 7

               (A)Proiectele aprobate de Consiliul de administrație pot fi finanțate sau susținute de Centru, de părți, de organizații neguvernamentale, de fundații, de instituții academice și științifice, de organizații interguvernamentale și de organizații din sectorul privat. Finanțarea și susținerea proiectelor aprobate se acordă în termenii și condițiile specificate de furnizori, dacă acești termeni și condiții respectă prezentul acord.

               (B)Reprezentanții părților în Consiliul de administrație și personalul secretariatului Centrului nu pot primi finanțări destinate proiectelor și nu pot beneficia direct de astfel de fonduri.

               ARTICOLUL 8

               (A)În statele în care urmează să se desfășoare activități, Centrul are dreptul:

               (i)să examineze la fața locului activitățile, materialele, furniturile, utilizarea fondurilor Centrului și serviciile conexe, după o notificare prealabilă, sau astfel cum se specifică în acordul referitor la proiect; și

               (ii) să inspecteze sau să auditeze, la cererea sa, orice dosare sau alt tip de documente legate de proiecte, de activități și de utilizarea fondurilor Centrului, indiferent de locul în care se găsesc aceste dosare sau documente, în perioada în care Centrul acordă finanțarea, precum și într-o perioadă ulterioară, specificată în acordul referitor la proiect.

               Acordul scris, prevăzut la articolul 6 din prezentul acord, include acceptul statului sau statelor în care urmează să se deruleze proiectul și al instituției beneficiare de a asigura Centrului accesul necesar pentru auditarea și monitorizarea proiectului după cum prevede prezentul alineat.

               (B)Fiecare parte are, de asemenea, drepturile specificate la alineatul (A) din prezentul articol, care sunt coordonate prin intermediul Centrului, în ceea ce privește proiectele pe care le finanțează integral sau parțial sau care sunt derulate pe teritoriul său.

               (C)În cazul în care se stabilește că nu au fost respectați termenii și condițiile unui proiect, Centrul sau guvernul ori organizația finanțatoare, după ce a comunicat motivele sale Consiliului de administrație, poate să sisteze proiectul și să ia măsurile adecvate în conformitate cu termenii acordului referitor la proiect.

               ARTICOLUL 9

               (A)Sediul Centrului este situat în Republica Kazahstan care este stat gazdă, cu excepția cazului în care și până când: (i) Republica Kazahstan transmite Consiliului de administrație o notificare scrisă în care își exprimă dorința de a nu mai fi stat gazdă; (ii) o altă parte dintre cele menționate la articolul 13 alineatul (A) din prezentul acord, sau o parte care aderă la prezentul acord în conformitate cu articolul 13 alineatul (B) din prezentul acord cu scopul de a permite CIST să desfășoare activități pe teritoriul său, transmite Consiliului de administrație o notificare scrisă în care își exprimă dorința de a fi desemnată ca nou stat gazdă; (iii) Consiliul de administrație decide prin consens să accepte cererea părții respective de a fi desemnată ca nou stat gazdă și (iv) partea care solicită desemnarea ca nou stat gazdă transmite Consiliului de administrație o notificare scrisă în care confirmă acceptarea desemnării ca nou stat gazdă.

               (B)În cadrul sprijinului material oferit Centrului, guvernul statului gazdă pune la dispoziția acestuia, pe cheltuială proprie, un spațiu adecvat pentru utilizare și asigură întreținerea, utilitățile și securitatea acestui spațiu. Guvernul statului gazdă și CIST pot încheia un acord ce specifică termenii și condițiile în care statul gazdă asigură Centrului sprijin material și un spațiu.

               (C)În statul gazdă, Centrul are statut de persoană juridică și, în această calitate, are capacitatea de a contracta, dobândi și înstrăina bunuri imobile și mobile și de a sta în judecată.

               ARTICOLUL 10

               În statul gazdă:

               (i)

               (a)fondurile primite de CIST și dobânzile generate de aceste fonduri nu sunt supuse impozitării;

               (b)bunurile Centrului sau ale oricăreia dintre sucursalele sale, care sunt impozabile conform legislației fiscale a statului gazdă, nu sunt supuse impozitării;

               (c)mărfurile, furniturile și alte bunuri furnizate Centrului sau utilizate în activitățile acestuia pot fi importate în statul gazdă, exportate din statul gazdă sau utilizate în acest stat în regim de scutire de tarife, redevențe, taxe vamale, taxe de import, taxa pe valoarea adăugată (TVA) și alte taxe sau tarife similare. Mărfurile, furniturile și alte bunuri imobile sau mobile pot fi transferate sau furnizate în alt mod de CIST entităților juridice (care includ, fără a se limita la acestea, organizațiile științifice din statul gazdă) și pot fi deținute sau utilizate de CIST și/sau de entitățile cărora le-au fost furnizate sau transferate, în regim de scutire de tarife, redevențe, taxe vamale, taxe de import, TVA, impozitul pe proprietate și alte taxe sau tarife similare;

               (d)membrii personalului Centrului care nu sunt cetățeni ai statului gazdă sunt scutiți în statul gazdă de plata impozitului pe venit pentru persoane fizice;

               (e)fondurile primite pentru proiectele Centrului de entitățile juridice, inclusiv de organizațiile științifice din statul gazdă, nu sunt supuse impozitării în statul gazdă;

               (f)fondurile primite de persoanele fizice, în special de oamenii de știință și de specialiști în cadrul proiectelor Centrului, nu se includ în venitul total impozabil al acestor persoane;

               (ii)

               (a)Centrul, părțile, guvernele, organizațiile interguvernamentale și organizațiile neguvernamentale au dreptul de a transfera fonduri necesare Centrului pentru desfășurarea activităților sale, altele decât cele în moneda statului gazdă, în și din statul gazdă, fără restricție. Fiecare are dreptul să transfere astfel numai sume care nu depășesc suma totală pe care a introdus-o în statul gazdă; și

               (b)pentru a se finanța și a-și finanța activitățile, Centrul are dreptul să vândă valută, în numele său și în numele entităților menționate la punctul (ii) litera (a) din prezentul articol, pe piața valutară internă a statului gazdă.

               (iii)
                     membrii personalului altor organizații decât cele din statul gazdă, care participă la activitățile Centrului și nu sunt cetățeni ai statului gazdă sau rezidenți permanenți în acest stat, sunt scutiți de plata taxelor vamale și a oricăror taxe pentru bunurile personale sau casnice importate în statul gazdă, exportate din statul gazdă sau utilizate în acest stat în scop personal de către ei înșiși sau de către membrii familiilor lor.

               ARTICOLUL 11

               (A)În statul gazdă, CIST, precum și activele și bunurile sale, beneficiază de imunitate de jurisdicție și de executare, exceptând situațiile în care CIST a renunțat în mod expres la imunitate într-un caz particular.

               (B)Privilegiile și imunitățile sunt acordate Centrului numai pentru scopurile specificate în prezentul acord.

               (C)Dispozițiile prezentului articol nu împiedică acordarea de compensații sau de indemnizații în temeiul acordurilor internaționale aplicabile sau al legislației naționale aplicabile a unui stat.

               (D)Nicio dispoziție de la alineatul (A) din prezentul articol nu poate fi interpretată ca împiedicând inițierea de proceduri judiciare sau de acțiuni în justiție împotriva cetățenilor statului gazdă sau a rezidenților permanenți în statul gazdă.

               ARTICOLUL 12

               (A)Membrii personalului Centrului și membrii familiilor acestora care se află pe teritoriul statului gazdă beneficiază de următoarele privilegii și imunități acordate de guvernul statului gazdă:

               (i)imunitate în ceea ce privește arestarea, detenția și acțiunea în justiție, inclusiv imunitate de jurisdicție penală, civilă și administrativă, pentru declarațiile orale sau scrise și pentru toate actele îndeplinite în exercițiul funcțiilor lor;

               (ii)scutire de impozitul pe venit, de contribuția la asigurările sociale și de orice alte impozite, taxe sau redevențe, cu excepția celor care sunt în mod normal incluse în prețul mărfurilor sau care sunt plătite pentru serviciile prestate;

               (iii)imunitate în ceea ce privește dispozițiile de securitate socială;

               (iv)imunitate în ceea ce privește restricțiile în materie de imigrație și în ceea ce privește înregistrarea străinilor; și

               (v)dreptul de a importa mobilă și bunuri personale, la momentul preluării pentru prima dată a funcției, fără a plăti tarife, taxe vamale, taxe de import și alte taxe sau impozite similare percepute de statul gazdă și dreptul de a exporta mobila și bunurile personale, la momentul încetării funcției, fără a plăti tarife, taxe vamale, taxe de export și alte taxe similare percepute de statul gazdă.

               Dispozițiile punctului (i) din acest articol nu se aplică în cazul unei acțiuni civile care: (a) privește un contract încheiat de un membru al personalului Centrului care nu a acționat, în mod explicit sau implicit, în calitate de agent al Centrului sau (b) este introdusă de o parte terță pentru pagubele rezultate în urma unui accident provocat de un vehicul în statul gazdă.

               (B)Guvernul statului gazdă acordă reprezentanților părților în Consiliul de administrație, directorului executiv și directorilor executivi adjuncți, pe lângă privilegiile și imunitățile menționate la alineatul (A) din prezentul articol, orice alte privilegii, imunități, scutiri și facilități de care beneficiază, în general, în statul gazdă reprezentanții membrilor organizațiilor internaționale situate pe teritoriul său și directorii executivi ai acestora.

               (C)Nicio dispoziție din prezentul acord nu impune guvernului statului gazdă să acorde privilegiile și imunitățile prevăzute la alineatele (A) și (B) din prezentul articol cetățenilor săi sau rezidenților permanenți pe teritoriul său.

               (D)Nicio dispoziție din prezentul acord nu poate fi interpretată ca o derogare de la privilegiile, imunitățile și alte avantaje acordate în temeiul altor acorduri persoanelor menționate la alineatele (A) și (B) din prezentul articol.

               ARTICOLUL 13

               (A)Republica Armenia, Georgia, Republica Kazahstan, Republica Kârgâzstan și Republica Tadjikistan sunt ținute să respecte obligațiile asumate de statul gazdă în temeiul articolului 9 alineatul (C) și al articolelor 10, 11 și 12 din prezentul acord.

               (B)Orice stat care dorește să adere la prezentul acord după intrarea în vigoare a acestuia, informează Consiliul de administrație prin intermediul directorului executiv. Consiliul de administrație transmite statului respectiv, prin intermediul directorului executiv, o copie legalizată a prezentului acord. După aprobarea Consiliului de administrație, acest stat are permisiunea de a adera la prezentul acord. Prezentul acord intră în vigoare pentru statul respectiv în a treizecea (30) zi de la data la care acesta depune la depozitar instrumentul său de aderare. Orice stat care dispune de tehnologii, competențe sau materiale conexe aplicabile la ADM și care aderă la prezentul acord cu scopul, care trebuie să fie precizat în instrumentul său de aderare, de a permite CIST să desfășoare activități pe teritoriul său este ținut, în urma aderării la prezentul acord, să respecte obligațiile asumate de statul gazdă în temeiul articolului 9 alineatul (C) și al articolelor 10, 11 și 12 din prezentul acord.

               ARTICOLUL 14

               (A)Prezentul acord este supus revizuirii de către părți după doi ani de la intrarea sa în vigoare. Această revizuire ia în considerare angajamentele financiare asumate și plățile efectuate de părți.

               (B)Prezentul acord poate fi amendat prin acordul scris al părților, din care se exclud părțile care s-au retras sau au transmis o notificare în conformitate cu alineatul (C) din prezentul articol privind intenția de a se retrage din prezentul acord. Dacă o parte care a transmis o notificare de retragere își anulează retragerea înainte ca aceasta să devină efectivă, partea respectivă este obligată să respecte orice amendament la prezentul acord care a intrat în vigoare după data la care partea a transmis notificarea de retragere.

               (C)Orice parte se poate retrage din prezentul acord, după expirarea unei perioade de cel puțin șase luni de la transmiterea notificării scrise către depozitar.

               ARTICOLUL 15

               (A)Părțile se consultă în legătură cu orice chestiune sau diferend privind aplicarea sau interpretarea prezentului acord.

               (B)În cazul în care o chestiune nu este soluționată prin consultări, părțile implicate pot conveni să supună chestiunea unei alte forme de soluționare a diferendelor, cum ar fi concilierea, medierea sau arbitrajul.

               ARTICOLUL 16

               Nicio dispoziție din prezentul acord nu are scopul de a afecta continuarea funcționării CIST ca organizație interguvernamentală înființată prin Acordul din 1992 și a operațiunilor actualelor sucursale ale CIST și nici validitatea contractelor, granturilor sau a altor instrumente juridice ori înțelegeri existente ale CIST, cu excepția celor revizuite în mod specific prin prezentul acord.

               ARTICOLUL 17

               (A)Prezentul acord este deschis pentru semnare de către Uniunea Europeană și EURATOM, acționând ca o singură parte, Georgia, Japonia, Regatul Norvegiei, Republica Kârgâzstan, Republica Armenia, Republica Kazahstan, Republica Coreea, Republica Tadjikistan și Statele Unite ale Americii.

               (B)Prezentul acord este supus ratificării, acceptării sau aprobării. Instrumentele de ratificare, acceptare sau aprobare se depun la depozitar.

               (C)Prezentul acord intră în vigoare la data primirii de către depozitar a ultimului instrument de ratificare, acceptare sau aprobare din partea statelor menționate la alineatul (A) din prezentul articol, inclusiv a Uniunii Europene și a EURATOM, acționând ca o singură parte.

               (D)La data intrării sale în vigoare, prezentul acord înlocuiește Protocolul privind aplicarea provizorie. La data respectivă, părțile încetează aplicarea provizorie a Acordului din 1992.

               ARTICOLUL 18

               Secretariatul Centrului este depozitarul prezentului acord. Toate notificările către depozitar se adresează directorului executiv al Centrului. Depozitarul îndeplinește sarcinile prevăzute la articolul 77 din Convenția de la Viena din 23 mai 1969 privind dreptul tratatelor.

               DREPT PENTRU CARE, subsemnații, autorizați în mod corespunzător, au semnat prezentul acord.

               Redactat la [LOCUL], la [DATA], în limbile armeană, coreeană, engleză, franceză, georgiană, germană, japoneză, kazahă, kârgâză, norvegiană, rusă și tadjică, toate versiunile lingvistice fiind în egală măsură autentice. În caz de discrepanțe între două sau mai multe versiuni lingvistice, prevalează textul în limba engleză.


               COMISIA EUROPEANĂ
            Bruxelles, 3.8.2017
            COM(2017) 413 final
            2017/0185(NLE)
            Propunere de
            DECIZIE A CONSILIULUI
            privind încheierea, în numele Uniunii Europene și al statelor membre ale acesteia, a Protocolului la Acordul de parteneriat și cooperare dintre Comunitățile Europene și statele membre ale acestora, pe de o parte, și Republica Kârgâzstan, pe de altă parte, pentru a ține seama de aderarea Republicii Croația la Uniunea Europeană

               EXPUNERE DE MOTIVE

               Acordul de parteneriat și cooperare dintre Comunitățile Europene și statele membre ale acestora, pe de o parte, și Republica Kârgâzstan, pe de altă parte, denumit în continuare „acordul”, a fost semnat la Bruxelles la 9 februarie 1995 și a intrat în vigoare la 1 iulie 1999.

               Potrivit actului său de aderare, Croația se angajează să adere la acordurile internaționale semnate sau încheiate de Uniunea Europeană și statele membre ale acesteia, prin intermediul unui protocol la acordurile respective.

               Prin Decizia Consiliului din 14 septembrie 2012, Comisia a fost autorizată să deschidă negocieri cu țările terțe în cauză pentru a încheia protocoalele relevante. Negocierile cu Republica Kârgâzstan s-au încheiat cu succes, prin schimb de note verbale.

               Prin protocolul propus, Republica Croația este inclusă în calitate de parte contractantă la acord, iar Uniunea se angajează să furnizeze versiunea autentică a acordului în limba croată.

               Comisia solicită Consiliului să încheie protocolul în numele Uniunii Europene și al statelor sale membre.

               Se va solicita aprobarea Parlamentului European cu privire la protocol.

               2017/0185 (NLE)

               Propunere de

               DECIZIE A CONSILIULUI

               privind încheierea, în numele Uniunii Europene și al statelor membre ale acesteia, a Protocolului la Acordul de parteneriat și cooperare dintre Comunitățile Europene și statele membre ale acestora, pe de o parte, și Republica Kârgâzstan, pe de altă parte, pentru a ține seama de aderarea Republicii Croația la Uniunea Europeană

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolele 207 și 209, coroborate cu articolul 218 alineatul (6) litera (a),

               având în vedere Actul de aderare a Republicii Croația, în special articolul 6 alineatul (2),

               având în vedere propunerea Comisiei Europene,

               având în vedere aprobarea Parlamentului European,

               întrucât:

               (1)În conformitate cu Decizia nr. .../.../UE a Consiliului
                  1
               , la data de … [a se introduce data] s-a semnat, sub rezerva încheierii sale la o dată ulterioară, Protocolul la Acordul de parteneriat și cooperare dintre Comunitățile Europene și statele membre ale acestora, pe de o parte, și Republica Kârgâzstan, pe de altă parte, pentru a ține seama de aderarea Republicii Croația la Uniunea Europeană („protocolul”).

               (2)Încheierea protocolului face obiectul unei proceduri separate în ceea ce privește chestiunile care intră în sfera de competență a Comunității Europene a Energiei Atomice.

               (3)Protocolul ar trebui aprobat în numele Uniunii și al statelor membre ale acesteia,

               ADOPTĂ PREZENTA DECIZIE:

               Articolul 1

               Se aprobă, în numele Uniunii Europene și al statelor membre ale acesteia, Protocolul la Acordul de parteneriat și cooperare dintre Comunitățile Europene și statele membre ale acestora, pe de o parte, și Republica Kârgâzstan, pe de altă parte, pentru a ține seama de aderarea Republicii Croația la Uniunea Europeană.

               Textul protocolului este atașat la prezenta decizie.

               Articolul 2

               Președintele Consiliului desemnează persoana împuternicită să efectueze, în numele Uniunii și al statelor membre ale acesteia, notificarea prevăzută la articolul 4 alineatul (1) din protocol.

               Articolul 3

               Prezenta decizie intră în vigoare la data adoptării.

               Adoptată la Bruxelles,

                  Pentru Consiliu,

                  Președintele

                     (1)
                  Decizia nr. .../…/UE a Consiliului din ... privind semnarea, în numele Uniunii Europene și al statelor membre ale acesteia, și aplicarea cu titlu provizoriu a Protocolului la Acordul de parteneriat și cooperare dintre Comunitățile Europene și statele membre ale acestora, pe de o parte, și Republica Kârgâzstan, pe de altă parte, pentru a ține seama de aderarea Republicii Croația la Uniunea Europeană (JO L...).

    ---documentbreak---

               COMISIA EUROPEANĂ
            Bruxelles, 3.8.2017
            COM(2017) 413 final
            ANEXĂ
            la
            Propunerea de decizie a Consiliului
            privind încheierea, în numele Uniunii Europene și al statelor membre ale acesteia, a Protocolului la Acordul de parteneriat și cooperare dintre Comunitățile Europene și statele membre ale acestora, pe de o parte, și Republica Kârgâzstan, pe de altă parte, pentru a ține seama de aderarea Republicii Croația la Uniunea Europeană

               PROTOCOL
                  LA ACORDUL DE PARTENERIAT ȘI COOPERARE
                  DINTRE COMUNITĂȚILE EUROPENE
                  ȘI STATELE MEMBRE ALE ACESTORA, PE DE O PARTE,
                  ȘI REPUBLICA KÂRGÂZSTAN, PE DE ALTĂ PARTE,
                  PENTRU A ȚINE SEAMA DE ADERAREA
                  REPUBLICII CROAȚIA LA UNIUNEA EUROPEANĂ

               REGATUL BELGIEI,

               REPUBLICA BULGARIA,

               REPUBLICA CEHĂ,

               REGATUL DANEMARCEI,

               REPUBLICA FEDERALĂ GERMANIA,

               REPUBLICA ESTONIA,

               IRLANDA,

               REPUBLICA ELENĂ,

               REGATUL SPANIEI,

               REPUBLICA FRANCEZĂ,

               REPUBLICA CROAȚIA,

               REPUBLICA ITALIANĂ,

               REPUBLICA CIPRU,

               REPUBLICA LETONIA,

               REPUBLICA LITUANIA,

               MARELE DUCAT AL LUXEMBURGULUI,

               UNGARIA,

               REPUBLICA MALTA,

               REGATUL ȚĂRILOR DE JOS,

               REPUBLICA AUSTRIA,

               REPUBLICA POLONĂ,

               REPUBLICA PORTUGHEZĂ,

               ROMÂNIA,

               REPUBLICA SLOVENIA,

               REPUBLICA SLOVACĂ,

               REPUBLICA FINLANDA,

               REGATUL SUEDIEI,

               REGATUL UNIT AL MARII BRITANII ȘI IRLANDEI DE NORD,

               părți contractante la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice, denumite în continuare „statele membre”,

               UNIUNEA EUROPEANĂ, denumită în continuare „Uniunea”, și

               COMUNITATEA EUROPEANĂ A ENERGIEI ATOMICE,

                  pe de o parte,

               ȘI

               REPUBLICA KÂRGÂZSTAN,

                  pe de altă parte,

               denumite în continuare, colectiv, „părțile contractante”,

               ÎNTRUCÂT Acordul de parteneriat și cooperare dintre Comunitățile Europene și statele membre ale acestora, pe de o parte, și Republica Kârgâzstan, pe de altă parte, denumit în continuare „acordul”, a fost semnat la Bruxelles la 9 februarie 1995;

               ÎNTRUCÂT Tratatul privind aderarea Republicii Croația la Uniunea Europeană a fost semnat la Bruxelles la 9 decembrie 2011;

               ÎNTRUCÂT, în temeiul articolului 6 alineatul (2) din Actul privind condițiile de aderare a Republicii Croația, precum și adaptările la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice, aderarea acestei țări la acord se aprobă prin încheierea unui protocol la acord;

               ȚINÂND SEAMA de aderarea Republicii Croația la Uniunea Europeană la 1 iulie 2013,

               CONVIN după cum urmează:

               ARTICOLUL 1

               Republica Croația aderă în calitate de parte la Acordul de parteneriat și cooperare dintre Comunitățile Europene și statele membre ale acestora, pe de o parte, și Republica Kârgâzstan, pe de altă parte. De asemenea, Republica Croația adoptă și ia act, în același mod ca și celelalte state membre ale Uniunii, de textele acordului, de declarațiile comune și de declarațiile și de schimburile de scrisori anexate la actul final semnat la aceeași dată.

               ARTICOLUL 2

               Uniunea Europeană transmite statelor sale membre și Republicii Kârgâzstan, în timp util după semnarea prezentului protocol, versiunea în limba croată a acordului. Sub rezerva intrării în vigoare a prezentului protocol, versiunea lingvistică menționată în prima teză a prezentului articol devine autentică în aceleași condiții ca și versiunile acordului în limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă, suedeză, kârgâză și rusă.

               ARTICOLUL 3

               Prezentul protocol face parte integrantă din acord.

               ARTICOLUL 4

               (1)
                     Prezentul protocol este aprobat de părțile contractante în conformitate cu procedurile fiecăreia. Părțile contractante își notifică reciproc finalizarea procedurilor necesare în acest scop. Instrumentul de aprobare se depune la Secretariatul General al Consiliului Uniunii Europene.

               (2)
                     Prezentul protocol intră în vigoare în prima zi a lunii care urmează datei de depunere a ultimului instrument de aprobare.

               (3)
                     Până la intrarea sa în vigoare, prezentul protocol se aplică cu titlu provizoriu de la data de 1 iulie 2013.

               ARTICOLUL 5

               Prezentul protocol este întocmit în dublu exemplar în limbile bulgară, cehă, croată, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă, suedeză, kârgâză și rusă, fiecare dintre aceste texte fiind în egală măsură autentic.

               DREPT CARE, subsemnații plenipotențiari, pe deplin autorizați în acest scop,

               semnează prezentul protocol.

               Încheiat la …, la ...

               PENTRU UNIUNEA EUROPEANĂ, COMUNITATEA EUROPEANĂ A ENERGIEI ATOMICE ȘI STATELE MEMBRE,

               PENTRU REPUBLICA KÂRGÂZSTAN,


               COMISIA EUROPEANĂ
            Bruxelles, 14.12.2015
            COM(2015) 641 final
            2015/0292(NLE)
            Propunere de
            DECIZIE A CONSILIULUI
            privind încheierea, în numele Uniunii Europene și al statelor membre ale acesteia, a Protocolului la Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, pentru a se ține seama de aderarea Republicii Croația la Uniunea Europeană

               EXPUNERE DE MOTIVE

               Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, a fost semnat la Bruxelles la 1 aprilie 2002 și a intrat în vigoare la 1 aprilie 2006.

               În conformitate cu Actul de aderare a Republicii Croația, această țară trebuie să adere la acordurile internaționale semnate sau încheiate de Uniunea Europeană și statele membre ale acesteia, prin intermediul unui protocol la aceste acorduri.

               Propunerea anexată constituie instrumentul legal pentru încheierea Protocolului la Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, pentru a se ține seama de aderarea Republicii Croația la Uniunea Europeană.

               La data de 14 septembrie 2012
                  1
               , Consiliul a autorizat Comisia să deschidă negocieri cu țările terțe în vederea încheierii protocoalelor aferente. Negocierile cu Republica Libaneză au fost încheiate cu succes.

               Rezultatele negocierilor au fost considerate satisfăcătoare. Comisia invită Consiliul să adopte deciziile anexate privind încheierea protocolului.

               Se solicită Consiliului să încheie protocolul după obținerea aprobării Parlamentului European.

               2015/0292 (NLE)

               Propunere de

               DECIZIE A CONSILIULUI

               privind încheierea, în numele Uniunii Europene și al statelor membre ale acesteia, a Protocolului la Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, pentru a se ține seama de aderarea Republicii Croația la Uniunea Europeană

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 217 coroborat cu articolul 218 alineatul (6) litera (a),

               având în vedere Actul de aderare a Republicii Croația, în special articolul 6 alineatul (2),

               având în vedere propunerea Comisiei Europene,

               având în vedere aprobarea Parlamentului European,

               întrucât:

               (1)Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, a fost semnat la Bruxelles la 1 aprilie 2002 și a intrat în vigoare la 1 aprilie 2006.

               (2)Republica Croația a devenit stat membru al Uniunii Europene la 1 iulie 2013.

               (3)În conformitate cu articolul 6 alineatul (2) din Actul de aderare a Republicii Croația, aderarea Republicii Croația la Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, trebuie convenită prin intermediul unui protocol la acord, încheiat între Consiliu, acționând în numele Uniunii și în unanimitate în numele statelor membre, și Republica Libaneză.

               (4)La data de 14 septembrie 2012, Consiliul a autorizat Comisia să deschidă negocieri cu țările terțe respective. Negocierile cu Republica Libaneză au fost încheiate cu succes. Protocolul de aderare la Acordul euro-mediteranean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, pentru a se ține seama de aderarea Republicii Croația la Uniunea Europeană a fost semnat în numele Uniunii Europene și al statelor membre ale acesteia la […], la data de […]..

               (5)Protocolul ar trebui aprobat,

               ADOPTĂ PREZENTA DECIZIE:

               Articolul 1

               Protocolul la Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, pentru a se ține seama de aderarea Republicii Croația la Uniunea Europeană se aprobă în numele Uniunii Europene și al statelor membre ale acesteia
                  2
               .

               Textul protocolului se anexează la prezenta decizie.

               Articolul 2

               Președintele Consiliului desemnează persoana împuternicită să procedeze, în numele Uniunii Europene și al statelor membre ale acesteia, la notificarea prevăzută la articolul 7 din protocol, pentru a exprima consimțământul Uniunii Europene și al statelor membre ale acesteia de a-și asuma obligații în temeiul protocolului.

               Articolul 3

               Prezenta decizie intră în vigoare la ….

               Adoptată la Bruxelles,

                        Pentru Consiliu,

                        Președintele

                     (1)
                  Decizia Consiliului de autorizare a deschiderii de negocieri pentru adaptarea acordurilor semnate sau încheiate de Uniunea Europeană sau de Uniunea Europeană și statele membre ale acesteia cu una sau mai multe țări terțe sau cu organizații internaționale, având în vedere aderarea Republicii Croația la Uniunea Europeană (Documentul 13351/12 al Consiliului, acces LIMITAT).

                     (2)
                  Textul acordului a fost publicat în [referința din JO] împreună cu decizia de semnare.

    ---documentbreak---

               COMISIA EUROPEANĂ
            Bruxelles, 14.12.2015
            COM(2015) 641 final
            ANEXĂ
            PROTOCOLla Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, pentru a se ține seama de aderarea Republicii Croația la Uniunea Europeană
            la
            Propunerea deDECIZIE A CONSILIULUI
            privind încheierea, în numele Uniunii Europene și al statelor membre ale acesteia, a Protocolului la Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, pentru a se ține seama de aderarea Republicii Croația la Uniunea Europeană

               ANEXĂ
               PROTOCOL
               la Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, pentru a se ține seama de aderarea Republicii Croația la Uniunea Europeană

                  REGATUL BELGIEI,

               REPUBLICA BULGARIA,

               REPUBLICA CEHĂ,

               REGATUL DANEMARCEI,

               REPUBLICA FEDERALĂ GERMANIA,

               REPUBLICA ESTONIA,

               IRLANDA,

               REPUBLICA ELENĂ,

               REGATUL SPANIEI,

               REPUBLICA FRANCEZĂ,

               REPUBLICA CROAȚIA,

               REPUBLICA ITALIANĂ,

               REPUBLICA CIPRU,

               REPUBLICA LETONIA,

               REPUBLICA LITUANIA,

               MARELE DUCAT AL LUXEMBURGULUI,

               UNGARIA,

               REPUBLICA MALTA,

               REGATUL ȚĂRILOR DE JOS,

               REPUBLICA AUSTRIA,

               REPUBLICA POLONĂ,

               REPUBLICA PORTUGHEZĂ,

               ROMÂNIA,

               REPUBLICA SLOVENIA,

               REPUBLICA SLOVACĂ,

               REPUBLICA FINLANDA,

               REGATUL SUEDIEI,

               REGATUL UNIT AL MARII BRITANII ȘI IRLANDEI DE NORD,

               părți contractante la Tratatul privind Uniunea Europeană și Tratatul privind funcționarea Uniunii Europene, denumite în continuare „statele membre”, reprezentate de Consiliul Uniunii Europene,

               precum și

               UNIUNEA EUROPEANĂ, denumită în continuare „Uniunea Europeană”,

               pe de o parte,

               și

               REPUBLICA LIBANEZĂ, denumită în continuare „Liban”,

               pe de altă parte,

               denumite în continuare colectiv „părțile contractante” în sensul prezentului protocol,

               întrucât:

               (1)Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, denumit în continuare „Acordul euro-mediteraneean”, a fost semnat la Bruxelles la 1 aprilie 2002 și a intrat în vigoare la 1 aprilie 2006.

               (2)Tratatul de aderare a Republicii Croația la Uniunea Europeană, denumit în continuare „Tratatul de aderare”, a fost semnat la Bruxelles la 9 decembrie 2011 și a intrat în vigoare la 1 iulie 2013.

               (3)În temeiul articolului 6 alineatul (2) din Actul de aderare a Republicii Croația, aderarea acesteia la acord se aprobă prin încheierea unui protocol la acord.

               (4)Au avut loc consultările prevăzute la articolul 22 alineatul (2) din Acordul euromediteraneean pentru a se asigura faptul că s-a ținut seama de interesele reciproce ale Uniunii și ale Libanului,

               CONVIN DUPĂ CUM URMEAZĂ:

               Articolul 1

               Republica Croația devine prin prezentul protocol parte contractantă la Acordul euromediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte și adoptă și, respectiv, ia act, în același mod ca și celelalte state membre ale Uniunii, de textele acordului, ale declarațiilor comune și ale declarațiilor.

               CAPITOLUL I

               Modificări ale textului Acordului euro-mediteraneean, în special ale anexelor și protocoalelor la acesta

               Articolul 2

               Regulile de origine

               Protocolul 4 se modifică după cum urmează:

               1.La articolul 18 alineatul (4) se adaugă următoarea teză: „Izdano naknadno”.

               2.Anexa V se înlocuiește cu următorul text:

               1. Anexa V

               TEXTUL DECLARAȚIEI PE FACTURĂ

               Declarația pe factură, al cărei text este prevăzut în continuare, trebuie întocmită în conformitate cu notele de subsol. Cu toate acestea, reproducerea notelor de subsol nu este necesară.

               Versiunea în limba bulgară

               Износителят на продуктите, обхванати от този документ (митническо разрешение № … (
                  1
               ) декларира, че освен където е отбелязано друго, тези продукти са с … преференциален произход (
                  2
               ).

               Versiunea în limba spaniolă

               El exportador de los productos incluidos en el presente documento [autorización aduanera no …(1)] declara que, salvo indicación en sentido contrario, estos productos gozan de un origen preferencial…(2).

               Versiunea în limba cehă

               Vývozce výrobků uvedených v tomto dokumentu (číslo povolení … (1)) prohlašuje, že kromě zřetelně označených mají tyto výrobky preferenční původ v … (2).

               Versiunea în limba daneză

               Eksportøren af varer, der er omfattet af nærværende dokument, (toldmyndighedernes tilladelse nr. … (1)), erklærer, at varerne, medmindre andet tydeligt er angivet, har præferenceoprindelse i … (2).

               Versiunea în limba germană

               Der Ausführer (Ermächtigter Ausführer; Bewilligungs-Nr. … (1)) der Waren, auf die sich dieses Handelspapier bezieht, erklärt, dass diese Waren, soweit nicht anders angegeben, präferenzbegünstigte … (2) Ursprungswaren sind.

               Versiunea în limba estonă

               Käesoleva dokumendiga hõlmatud toodete eksportija (tolliameti kinnitus nr … (1)) deklareerib, et need tooted on … (2) sooduspäritoluga, välja arvatud juhul, kui on selgelt näidatud teisiti.

               Versiunea în limba greacă

               Ο εξαγωγέας των προϊόντων που καλύπτονται από το παρόν έγγραφο [άδεια τελωνείου υπ’ αριθ. … (1)] δηλώνει ότι, εκτός εάν δηλώνεται σαφώς άλλως, τα προϊόντα αυτά είναι προτιμησιακής καταγωγής … (2).

               Versiunea în limba engleză

               The exporter of the products covered by this document (customs authorisation No … (1)) declares that, except where otherwise clearly indicated, these products are of … (2) preferential origin.

               Versiunea în limba franceză

               L’exportateur des produits couverts par le présent document [autorisation douanière no … (1)] déclare que, sauf indication claire du contraire, ces produits ont l’origine préférentielle … (2).

               Versiunea în limba croată

               Izvoznik proizvoda obuhvaćenih ovom ispravom (carinsko ovlaštenje br. .(1)..) izjavljuje da su, osim ako je drukčije izričito navedeno, ovi proizvodi .... (2) preferencijalnog podrijetla.

               Versiunea în limba italiană

               L’esportatore delle merci contemplate nel presente documento [autorizzazione doganale n. … (1)] dichiarache, salvo indicazione contraria, le merci sono di origine preferenziale … (2).

               Versiunea în limba letonă

               Eksportētājs produktiem, kuri ietverti šajā dokumentā (muitas pilnvara Nr. … (1)), deklarē, ka, izņemot tur, kur ir citādi skaidri noteikts, šiem produktiem ir priekšrocību izcelsme no … (2).

               Versiunea în limba lituaniană

               Šiame dokumente išvardintų prekių eksportuotojas (muitinės liudijimo Nr … (1)) deklaruoja, kad, jeigu kitaip nenurodyta, tai yra … (2) preferencinės kilmės prekės.

               Versiunea în limba maghiară

               A jelen okmányban szereplő áruk exportőre (vámfelhatalmazási szám: … (1)) kijelentem, hogy eltérő egyértelmű jelzés hianyában az áruk preferenciális … (2) származásúak.

               Versiunea în limba malteză

               L-esportatur tal-prodotti koperti b’dan id-dokument (awtorizzazzjoni tad-dwana nru. … (1)) jiddikjara li, ħlief fejn indikat b’mod ċar li mhux hekk, dawn il-prodotti huma ta’ oriġini preferenzjali … (2).

               Versiunea în limba neerlandeză

               De exporteur van de goederen waarop dit document van toepassing is (douanevergunning nr. … (1)), verklaart dat, behoudens uitdrukkelijke andersluidende vermelding, deze goederen van preferentiële …oorsprong zijn (2).

               Versiunea în limba polonă

               Eksporter produktów objętych tym dokumentem (upoważnienie władz celnych nr … (1)) deklaruje, że z wyjątkiem gdzie jest to wyraźnie określone, produkty te mają … (2) preferencyjne pochodzenie.

               Versiunea în limba portugheză

               O exportador dos produtos cobertos pelo presente documento [autorização aduaneira n.o … (1)], declara que, salvo expressamente indicado em contrário, estes produtos são de origem preferencial … (2).

               Versiunea în limba română

               Exportatorul produselor ce fac obiectul acestui document [autorizația vamală nr. … (1)] declară că, exceptând cazul în care în mod expres este indicat altfel, aceste produse sunt de origine preferențială … (2).

               Versiunea în limba slovenă

               Izvoznik blaga, zajetega s tem dokumentom (pooblastilo carinskih organov št. … (1)) izjavlja, da, razen če ni drugače jasno navedeno, ima to blago preferencialno … (2) poreklo.

               Versiunea în limba slovacă

               Vývozca výrobkov uvedených v tomto dokumente [číslo povolenia … (1)] vyhlasuje, že okrem zreteľne označených, majú tieto výrobky preferenčný pôvod v … (2).

               Versiunea în limba finlandeză

               Tässä asiakirjassa mainittujen tuotteiden viejä (tullin lupa nro … (1)) ilmoittaa, että nämä tuotteet ovat, ellei toisin ole selvästi merkitty, etuuskohteluun oikeutettuja … (2) alkuperätuotteita.

               Versiunea în limba suedeză

               Exportören av de varor som omfattas av detta dokument (tullmyndighetens tillstånd nr … (1)) försäkrar att dessa varor, om inte annat tydligt markerats, har förmånsberättigande … ursprung (2).

               Versiunea în limba arabă

               .................................................................................................................................................. (
                  3
               ) (Locul și data)

               .................................................................................................................................................. (
                  4
               )

               (Semnătura exportatorului; în plus, trebuie indicat cu scris lizibil numele persoanei care semnează declarația)”

               CAPITOLUL II

               Dispoziții tranzitorii

               Articolul 3

               Mărfuri în tranzit

               Dispozițiile acordului se pot aplica mărfurilor exportate fie din Liban în Croația, fie din Croația în Liban care respectă dispozițiile Protocolului nr. 4 la acord și care, la data aderării Croației, fie se află în tranzit, fie sunt depozitate temporar într-un antrepozit vamal sau într-o zonă liberă din Liban sau din Croația.

               Tratamentul preferențial poate fi acordat în cazurile menționate anterior cu condiția înaintării către autoritățile vamale din țara importatoare, în termen de patru luni de la data aderării Croației, a unei dovezi de origine eliberate retroactiv de autoritățile vamale din țara exportatoare.

               CAPITOLUL III

               Dispoziții finale și generale

               Articolul 4

               Republica Libaneză se angajează să nu prezinte nicio revendicare, solicitare sau sesizare și nici să modifice sau să retragă vreo concesie în temeiul articolelor XXIV.6 și XXVIII din GATT 1994 în legătură cu extinderea Uniunii.

               Articolul 5

               Uniunea Europeană transmite statelor sale membre și Republicii Libaneze, în timp util, după parafarea prezentului protocol, versiunea în limba croată a acordului. Sub rezerva intrării în vigoare a prezentului protocol, versiunea lingvistică menționată în prima teză a prezentului articol devine autentică în aceleași condiții ca și versiunile acordului în limbile arabă, bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă și suedeză.

               Articolul 6

               Prezentul protocol face parte integrantă din acord.

               Articolul 7

               Prezentul protocol se aprobă de către Uniunea Europeană, de către Consiliul Uniunii Europene în numele statelor membre și de către Liban în conformitate cu procedurile proprii ale acestora. Părțile contractante își notifică reciproc finalizarea procedurilor necesare în acest scop. Instrumentele de aprobare se depun la Secretariatul General al Consiliului Uniunii Europene.

               Prezentul protocol intră în vigoare în prima zi a lunii următoare datei la care toate părțile și-au notificat reciproc finalizarea procedurilor necesare în acest scop.

               Până la intrarea sa în vigoare, prezentul protocol se aplică cu titlu provizoriu începând de la 1 iulie 2013.

               Articolul 8

               Prezentul protocol este redactat în dublu exemplar în limbile arabă, bulgară, cehă, croată, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă și suedeză, fiecare dintre aceste texte fiind în egală măsură autentic.

               DREPT CARE subsemnații plenipotențiari, pe deplin autorizați în acest scop, semnează prezentul protocol.

               Întocmit la …, la …

               Pentru Uniunea Europeană și statele sale membre
                     ,

               Pentru Republica Libaneză

                     (1)

                        Atunci când declarația pe factură este întocmită de un exportator autorizat în sensul articolului 22 din protocol, acest spațiu trebuie completat cu numărul autorizației exportatorului autorizat. Atunci când declarația pe factură nu este întocmită de un exportator autorizat, se omit cuvintele din paranteză sau spațiul nu se completează.

                     (2)

                        Se indică originea produselor. Atunci când declarația pe factură se referă integral sau parțial la produse originare din Ceuta și Melilla, în sensul articolului 38 din protocol, exportatorul trebuie să le indice clar în documentul pe care este întocmită declarația, cu ajutorul simbolului „CM”.

                     (3)

                        Aceste indicații se pot omite dacă informațiile există în documentul propriu-zis.

                     (4)

                        A se vedea articolul 22 alineatul (5) din protocol. În cazurile în care nu este obligatoriu ca exportatorul să semneze, exceptarea de la obligația de a semna implică și exceptarea de la obligația de a indica numele semnatarului.”


               COMISIA EUROPEANĂ
            Bruxelles, 14.10.2015
            COM(2015) 514 final
            Propunere de
            DECIZIE A PARLAMENTULUI EUROPEAN ŞI A CONSILIULUI
            privind mobilizarea instrumentului de flexibilitate în contextul măsurilor bugetare imediate prevăzute în Agenda europeană privind migrația

               EXPUNERE DE MOTIVE

               Regulamentul (UE, EURATOM) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020
                  1
                permite mobilizarea instrumentului de flexibilitate în vederea finanțării de cheltuieli clar identificate care nu ar putea fi finanțate în limitele plafoanelor disponibile pentru una sau mai multe rubrici ale cadrului financiar multianual.

               În conformitate cu articolul 11 din Regulamentul nr. 1311/2013 al Consiliului și cu punctul 12 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  2
               , după ce a examinat toate posibilitățile de realocare a creditelor și a epuizat marjele nealocate de la rubrica de cheltuieli Securitate și cetățenie (rubrica 3), Comisia propune mobilizarea instrumentului de flexibilitate, al cărui plafon pentru suma anuală disponibilă este 471 de milioane EUR (la prețurile din 2011).

               Această mobilizare vizează suma de 1 504,0 milioane EUR peste plafonul de la rubrica 3 a cadrului financiar multianual și are scopul de a finanța sprijinul acordat pentru măsurile de gestionare a crizei refugiaților. Aceasta include suma de 123 966 698 EUR în legătură cu care Comisia a făcut o propunere de mobilizare a instrumentului de flexibilitate în același scop, care a însoțit proiectul inițial de buget pentru 2016
                  3
                și care este în prezent abrogată și înlocuită de prezenta propunere.

               În conformitate cu articolul 11 alineatul (2) din Regulamentul nr. 1311/2013 al Consiliului, suma propusă spre a fi mobilizată pentru exercițiul bugetar 2016 utilizează sumele anuale neutilizate din instrumentul de flexibilitate în anii anteriori (2014 și 2015).

               Creditele de plată aferente mobilizării propuse a instrumentului de flexibilitate au fost calculate pe baza normelor aplicabile prefinanțării, verificării și închiderii conturilor aferente prefinanțării și plăților finale pentru diversele tipuri de acțiuni care trebuie finanțate și sunt prezentate în tabelul de mai jos:

               (în milioane EUR, în prețuri curente)

                        An

                        Creditele de plată aferente mobilizării instrumentului de flexibilitate pentru măsurile de gestionare a crizei refugiaților în 2016

                        2016

                        710,0

                        2017

                        652,9

                        2018

                        82,7

                        2019

                        58,5

                        Total

                        1 504,0

               Propunere de

               DECIZIE A PARLAMENTULUI EUROPEAN ŞI A CONSILIULUI

               privind mobilizarea instrumentului de flexibilitate în contextul măsurilor bugetare imediate prevăzute în Agenda europeană privind migrația

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               având în vedere Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  4
               , în special punctul 12 al treilea paragraf,

               având în vedere propunerea din partea Comisiei Europene,

               întrucât,

               (1)Prin articolul 11 din Regulamentul (UE, EURATOM) nr.1311/2013 al Consiliului
                  5
                sa instituit instrumentul de flexibilitate, căruia i se alocă anual cel mult 471 de milioane EUR (la prețurile din 2011).

               (2)Având în vedere nevoile urgente pentru a gestiona criza refugiaților, este necesar să se mobilizeze credite suplimentare importante pentru finanțarea politicii de migrație și afaceri interne.

               (3)După ce a analizat toate posibilitățile de realocare a creditelor în cadrul plafonului de cheltuieli Securitate și cetățenie (rubrica 3), este oportună mobilizarea sumei de 1 504,0 milioane EUR prin intermediul instrumentului de flexibilitate în vederea finanțării măsurilor din domeniul migrației. Se utilizează sumele anuale neutilizate, disponibile pentru instrumentele de flexibilitate din anii precedenți (2014 și 2015).

               (4)Creditele de plată aferente mobilizării propuse a instrumentului de flexibilitate se distribuie pe mai multe exerciții bugetare (710,0 milioane EUR în 2016, 652,9 milioane EUR în 2017, 82,7 milioane EUR în 2018 și 58,5 milioane EUR în 2019),

               ADOPTĂ PREZENTA DECIZIE:

               Articolul 1

               (1)În cadrul bugetului general al Uniunii Europene pentru exercițiul financiar 2016, se mobilizează instrumentul de flexibilitate pentru majorarea creditelor de angajament cu 1 504,0 milioane EUR peste plafonul de cheltuieli al rubricii Securitate și cetățenie (rubrica 3).

               Suma respectivă este utilizată pentru finanțarea măsurilor de gestionare a crizei refugiaților.

               (2)Creditele de plată aferente mobilizării instrumentului de flexibilitate sunt, după cum urmează:

               (a)710,0 milioane EUR în 2016;

               (b)652,9 milioane EUR în 2017;

               (c)82,7 milioane EUR în 2018;

               (d)58,5 milioane EUR în 2019.

               Articolul 2

               Prezenta decizie se publică în Jurnalul Oficial al Uniunii Europene.

               Adoptată la Bruxelles,

                  Pentru Parlamentul European,
                        Pentru Consiliu,

                  Președintele
                        Președintele

                     (1)
                  JO L347, 20.12.2013, p.884.

                     (2)
                  JO C 373, 20.12.2013, p. 1.

                     (3)
                  COM(2015) 238, 27.5.2015.

                     (4)
                  JO C 373, 20.12.2013, p. 1.

                     (5)
                  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014 - 2020 (JO L 347, 20.12.2013, p. 884).